
Text rozhodnutia
Súd: Krajský súd Bratislava Spisová značka: 5Co/62/2015 Identifikačné číslo súdneho spisu: 1413214996 Dátum vydania rozhodnutia: 28. 06. 2016 Meno a priezvisko sudcu, VSÚ: JUDr. Milan Chalupka ECLI: ECLI:SK:KSBA:2016:1413214996.1 Rozhodnutie Krajský súd v Bratislave v senáte zloženom z predsedu senátu JUDr. Milana Chalupku a členov senátu JUDr. Juraja Považana a JUDr. Janky Richterovej v právnej veci navrhovateľa: I. T., H.: H.R. X, H., v zast.: HKP Legal, s.r.o., so sídlom: Sasinkova 6, Bratislava, proti odporcovi: PROFI CREDIT Slovakia, s.r.o., IČO: 35 792 752, so sídlom Pribinova 25, Bratislava, zastúpenému advokátkou JUDr. Andreou Cvikovou, so sídlom Kubániho 16, Bratislava, o zrušenie rozhodcovského rozsudku, na odvolanie navrhovateľa proti rozsudku Okresného súdu Bratislava IV, č.k.: 23C/291/2013-61 zo dňa 12.11.2014, takto r o z h o d o l : Odvolací súd napadnutý rozsudok súdu prvého stupňa p o t v r d z u j e. Odporcovi sa n e p r i z n á v a náhrada trov odvolacieho konania. o d ô v o d n e n i e : Napadnutým rozsudkom súd prvého stupňa návrh navrhovateľa na zrušenie rozhodcovského rozsudku zamietol. Súd prvého stupňa napadnutý rozsudok odôvodnil po právnej stránke podľa § 1 ods. 1 písm. a/, § 3 ods. 1, § 4 ods. 1, 2, § 31 ods. 3, § 40 ods. 1 písm. c/, § 41 ods. 1 zákona č. 244/2002 Z.z. a vecne tým, že návrhom zo dňa 19.8.2013 navrhovateľ žiadal, aby súd zrušil rozhodcovský rozsudok sp.zn. 38/04/13 zo dňa 31.5.2013 vydaný Slovenským arbitrážnym súdom zriadeným spoločnosťou Slovak arbitration court, s.r.o., so sídlom Krížna 56, Bratislava. Návrh navrhovateľ odôvodnil tým, že rozhodcovská doložka (zmluva), na základe ktorej bol predmetný rozhodcovský rozsudok ako exekučný titul vydaný, je neprijateľnou zmluvnou podmienkou, rozhodcovská doložka bola v štandardnej zmluve vopred naformulovaná, pričom miesto rozhodcovského konania, ktoré je pre navrhovateľa neprijateľné, jednostranne stanovil dodávateľ, ktorý si v prípade navrhovateľa vybral jediného rozhodcu, s ktorým je pravdepodobne v zmluvnou vzťahu a ktorý šablónovito rozhoduje o jeho nárokoch. Navyše geografická vzdialenosť rozhodcu od miestne príslušného súdu navrhovateľa ako spotrebiteľa ako aj nedostatočne transparentné pravidlá rozhodcovského konania, s ktorými sa navrhovateľ neoboznámil, svedčia o porušení práva na spravodlivý proces. Odporca žiadal návrh v celom rozsahu ako nedôvodný zamietnuť, nakoľko predmetná rozhodcovská zmluva nie je neprijateľnou podmienkou. Jednak z dôvodu, že nebola súčasťou štandardnej zmluvy, po formálnej ako aj materiálnej stránke je samostatným právnym úkonom a jej uzavretie nebolo podmienkou pre uzavretie zmluvy o revolvingovom úvere, ako aj z dôvodu, že navrhovateľ mal právo v lehote 14 dní od rozhodcovskej zmluvy, ktorú uzatvoril dobrovoľne odstúpiť a taktiež mal v čase uzavretia rozhodcovskej zmluvy, ako aj v priebehu plynutia lehoty na odstúpenie od tejto zmluvy možnosť oboznámiť sa s pravidlami rozhodcovského konania zverejnenými v Obchodnom vestníku. Čo sa týka tvrdení navrhovateľa, že v prípade, že rozhodcovské konanie vyvolá dodávateľ, a navrhovateľ sa ako spotrebiteľ musel konaniu podrobiť, nie je možné stotožniť možnosť výberu medzi rozhodcovským konaním a konaním všeobecným s prípadom, kedy spor začne z podnetu dodávateľa, rozhodcovské konanie nie je prípustné len v prípade návrhu navrhovateľa. V neposlednom rade rozhodcovské konanie bolo vedené v meste totožnom s bydliskom navrhovateľa a preto ani v tomto smere nie je možné konštatovať neprijateľnosť rozhodcovskej zmluvy. Po vykonanom dokazovaní mal súd prvého stupňa za preukázané, že návrhu, ktorý bol síce podaný včas, t.j. v 30-dňovej zákonnej lehote, nie je možné priznať úspech. V predmetnej právnej veci sa navrhovateľ domáha zrušenia rozhodcovského rozsudku z dôvodu existencie neprijateľnej rozhodcovskej zmluvy z už vyššie označených dôvodov. Súd je názoru, v ktorom smere sa stotožnil s argumentami odporcu, že predmetná rozhodcovská zmluva uzatvorená účastníkmi konania dňa 20.7.2012 nie je neprijateľnou podmienkou, jedná sa o samostatnú zmluvu , ktorá nebola súčasťou zmluvy o revolvingovom úvere a jej uzavretie nebolo podmienkou uzavretia zmluvy o úvere, čo je nesporné z článku 2 rozhodcovskej zmluvy, aj napriek nesúhlasu navrhovateľa. Taktiež všetky ďalšie tvrdenia navrhovateľa, ktorým zdôvodňoval neprijateľnosť rozhodcovskej zmluvy a to, že osobitne rozhodcu nevyjednal, miesto rozhodcovského konania jednostranne stanovil dodávateľ, čo je pre navrhovateľa neprijateľné, rozhodcovské konanie taktiež vyvolal dodávateľ a navrhovateľ sa tomuto musel nezvratne podrobiť, ako aj že dodávateľ vybral jediného rozhodcu, ktorý pravdepodobne tendenčne rozhoduje v prospech dodávateľa, taktiež, že miesto sídla rozhodcovského rozsudku svedčí o porušení práva na spravodlivý proces, podľa názoru súdu nespôsobujú jednak neplatnosť rozhodcovskej zmluvy, ktorú otázku súd riešil prejudiciálne, ako aj neprijateľnosť takejto podmienky. Navrhovateľ na uzavretie rozhodcovskej zmluvy pristúpiť nemusel a v prípade, že takúto zmluvu uzatvoril, v dohodnutej lehote od zmluvy mohol odstúpiť, mal tak možnosť existenciu rozhodcovskej zmluvy ovplyvniť, taktiež ako mal nielen v čase uzavretia rozhodcovskej zmluvy, ale aj v dohodnutej lehote pre odstúpenie od zmluvy, možnosť oboznámiť sa s pravidlami rozhodcovského konania zverejnenými v Obchodnom vestníku. Čo sa týka dôvodov neprijateľnosti rozhodcovskej zmluvy preto, že navrhovateľ bol nútený k účasti v rozhodcovskom konaní, ak konanie začal dodávateľ, opäť sa súd stotožnil s argumentami odporca, že nesporne nie je možné stotožniť možnosť výberu medzi rozhodcovským konaním a konaním na všeobecnom súde so situáciou, keď konanie sa začne na základe návrhu dodávateľa, je nepochybné, že rozhodcovské konanie nie je prípustné iba v prípade, že je začaté na návrh spotrebiteľa. Navyše neobstojí ani dôvod o neprijateľnosti rozhodcovskej zmluvy vzhľadom na miesto rozhodcovského súdu , nakoľko rozhodcovské konanie bolo vedené na súde v Bratislave, kde má bydlisko aj navrhovateľ. S poukazom na uvedené skutočnosti, nakoľko navrhovateľ nepreukázal existenciu neprijateľnosti rozhodcovskej zmluvy, súd návrh zamietol. O trovách konania rozhodol súd samostatným uznesením. Proti predmetnému rozhodnutiu podal odvolanie navrhovateľ, ktorý žiada rozsudok zmeniť a vyhovieť žalobe. Svoje odvolanie odôvodnil podľa § 205 ods. 2 písm. d/, f/, § 205a ods. 1 písm. a/ O.s.p. Rozhodnutie súdu považuje za strohé, neurčité a nepreskúmateľné, čím bolo porušená zásada rovnosti účastníkov. Ďalej namieta nesprávnym právnym posúdením rozhodcovskej doložky vo veci konajúcim súdom podľa § 54 ods. 4 písm. r/ O.s.p. Navrhovateľ je toho názoru, že nielen v podanom vyjadrení, ale aj v podaniach doručených súdu v pojednávanej veci, ktoré podrobne vymenoval, jednoznačne a bez akýchkoľvek pochybností, preukázal spôsob, akým porušil odporca právne normy v jeho prípade. Tvrdenia súdu o údajnom nepreukázaní konkrétnych porušení právnych noriem sú podľa názoru navrhovateľa čisto účelové a prvoplánové. Navrhovateľ taktiež namieta, že súd má povinnosť ex offo skúmať neprijateľnosť zmluvných podmienok, čo mu vyplýva z komunitárneho práva smernice rady 93/13 EHS a § 153 ods. 3 a 4 O.s.p. Navrhovateľ sa ďalej domnieva, že odporca použil voči navrhovateľovi ako spotrebiteľovi početné neprijateľné zmluvné podmienky, nekalé a klamlivé obchodné praktiky, čo samo o sebe zakladá neplatnosť predmetnej úverovej zmluvy ako celku. Odporca sa mal taktiež dopustiť porušenia odbornej starostlivosti. V doplnení odvolania navrhovateľ uvádza, že medzi účastníkmi bola uzatvorená zmluva o spotrebiteľskom úvere a zo samotnej zmluvy a jej zmluvných dojednaní je zrejmé, že navrhovateľ nemohol individuálne ovplyvniť ich obsah, boli už vopred pripravené na predtlačenom formulári, nakoľko táto rozhodcovská doložka je súčasťou formulárovej zmluvy, ktorú odporca v rámci svojej podnikateľskej činnosti používa v prípadoch uzatvárania zmlúv rovnakého charakteru. Navrhovateľ je názoru, že rozhodcovská doložka sa prieči dobrým mravom a výkon práv a povinnosti z takejto doložky odporuje dobrým mravom, keďže veriteľ mohol na základe tejto rozhodcovskej zmluvy vec predložiť na prejednanie rozhodcovskému súdu, ktorého sám určil. Rozhodcovský súd tak odvodzoval svoju právomoc od neprijateľnej rozhodcovskej doložky. Taktiež tvrdí, že v predmetnej zmluve o revolvingovom úvere zo dňa 20.07.2012 bol založený na jej základe spotrebiteľský vzťah. Preto súd prvého stupňa postupoval nesprávne, ak na vzťah účastníkov konania neaplikoval príslušné normy, čím mal chrániť spotrebiteľa. Odporca sa k odvolaniu navrhovateľa nevyjadril. Odvolací súd, viazaný rozsahom a dôvodmi odvolania (§ 212 ods. 1 O.s.p.), preskúmal vec bez nariadenia odvolacieho pojednávania podľa § 214 ods. 2 O.s.p. a dospel k záveru, že odvolanie navrhovateľa nie je opodstatnené. Súd prvého stupňa vo veci samej riadne zistil skutkový stav veci, vykonal dokazovanie v rozsahu potrebnom na zistenie rozhodujúcich skutočností (§ 120 ods. 1 O. s. p.) z hľadiska posúdenia opodstatnenosti návrhu, výsledky vykonaného dokazovania správne zhodnotil (§ 132 O. s. p.) a na ich základe dospel k správnym skutkovým a právnym záverom, ktoré v napadnutom rozhodnutí aj náležite odôvodnil (§ 157 ods. 2 O. s. p.). Vzhľadom na skutočnosť, že odvolací súd sa v celom rozsahu stotožňuje i s odôvodnením napadnutého rozsudku súdu prvého stupňa, obmedzil odvolací súd odôvodnenie potvrdzujúceho rozhodnutia na konštatovanie správnosti dôvodov uvedených súdom prvého stupňa v zmysle ust. § 219 ods. 2 O.s.p. Pre doplnenie odvolací súd uvádza, že sa plne stotožnil s názorom súdu prvého stupňa. O trovách odvolacieho konania rozhodol súd podľa § 224 ods. 1 O. s. p. v spojení s § 142 ods. 1 O. s. p. V odvolacom konaní úspešnému odporcovi náhradu trov konania nepriznal, nakoľko si ich náhradu v odvolacom konaní neuplatnil. Poučenie: Tento rozsudok nemožno napadnúť odvolaním.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1413214996.1 (dáta aktuálne k 12. 11. 2026). Záväzné je znenie zverejnené súdom.




